**Til Styremedlemmene i Arendals Fossekompani**

**Er Arendals Fossekompani i ferd med å utvikle seg til et natur- og klimafiendtlig investeringsselskap?**

**Mye tyder på nettopp det. Vi i velforeningen på Bøylefoss og Bøylestad, Driftsstyret vil gjennom dette brevet belyse noen faktiske forhold og lufte våre bekymringer.**

**7**

Som dere sikkert vet så har Arendals Fossekompani gjort et vedtak og er i gang med å forsøke, å etablere et nytt industriområde på 1800 dekar på Bøylestad i Froland. Planområdet er på hele 4000 dekar. Til sammenligning så er en fotballbane er ca 7 dekar. Et planområde på 4000 dekar tilsvarer ca 570 fotballbaner. Det er et massivt område dere ønsker å sprenge ned og gjøre klart for å være «time to market» ifølge deres egne uttalelser. I tillegg kommer veialternativene som også vil rasere Bøylestad og Bøylefoss og andre bygder. Dette tiltaket har enorme dimensjoner over seg og rammer hardt både bygder og enkeltpersoner. Gårder vil bli avviklet og store områder med dyrket jord, og jomfruelig skog vil bli rasert.

Tiltaket dere ønsker å iverksette er klima- og naturfiendtlig i tillegg til at det strider mot EUs taksonomi og retningslinjer vedtatt av Stortinget. Ledelsen i selskapet dere har opprettet, Bøylestad Energipark AS har i tillegg lagt seg på en knallhard konfrontasjonslinje med befolkningen. Om dere er tjent med ledere med slik framferd må dere jo selv svare for, men vi mener dette er 70 talls oppførsel. Det strider både mot forvaltningsloven og plan- og bygningsloven der åpenhet står sterkt. Måten dere opptrer på nå, gjør at innbyggerne i bygdene rundt tiltaket blir mer og mer rasende over deres oppførsel. Det er mulig dere ennå henger igjen i at all PR er god PR? Vi tror ikke det. Omdømmesvikt er noe de fleste fremtidsrettede bedrifter er opptatt av i dag.

Statsforvalteren som er Statens eget fagorgan, har nedlagt innsigelse mot tiltaket. Den lista Statsforvalteren serverer samsvarer med våre bekymringer over industriplanene: Viltområdet er unikt, naturen er bevaringsverdig og jernbaneplanene er urealistiske, Bøylestadveien er uegnet både som anleggsvei og industrivei og ny vei til Gullknapp eller Brekka vil føre til et enda større naturtap. Plasseringen strider mot både målene til regjerningen og natur- og klimautfordringene vi står overfor:

***- «Norge har syndet. Dette må bli tidspunktet hvor vi endelig sier at vi må slutte med denne massive nedbyggingen av naturen og gå over i en naturpositiv framtid. Det vil si: Gjøre økonomien mer sirkulær ved å bruke ressursene om igjen, stoppe klimakrisen - som selvfølgelig også påvirker naturen - ta mer vare på biologisk mangfold, slutte med massiv nedbygging, og bli mer skånsom mot by og land» (Sitat Espen Barth Eide 10.12.22 på Natur-toppmøtet i Montreal)***

Driftsstyret på Bøylestad og Bøylefoss gjennomførte en underskriftskampanje sommeren 2021 hvor 90 % av bygdas innbyggere skrev under på at de var imot industriplanene. Kommuneadministrasjonen i Froland har også hatt dialogmøte med statsforvalteren 31.10.22 hvor de fikk til svar at det ikke var noe å forhandle videre om. Driftsstyret mener at Statsforvalterens innsigelse gir et helt presist bilde av situasjonen når det påpekes at det kommunale utredningsarbeidet har vært sterkt mangelfullt, og at Bøylestad er uegnet for lokalisering av ny industri.

Det er kommet inn 82 høringsinnspill i industrisaken og av disse er det 3 ganger så mange innspill som taler mot industri- og veiplanene som de som taler for planene. Kommunestyrevedtaket i desember som vedtok at saken skulle gå til mekling med Statsforvalteren og sendes til Kommunaldepartementet for endelig avgjørelse hvis mekling ikke førte frem, ble gjort med en stemmes overvekt. Det var 10 for og 9 imot. Her bør det ringe noen bjeller.

Naturødeleggelsene kombinert med hemmelighold, feil fakta og en knallhard konfrontasjonslinje mot befolkningen er avleggs. Hva er det ledelsen I Arendals Fossekompani driver med? Hvor langt er dere villig til å la Bøylestad Energipark ture frem? Vi er i 2023 nå og nok er nok. Vi aksepterer ikke den salgs oppførsel fra et selskap som hevder de er bærekraftige og som i tillegg hevder på at de bryr seg om lokalsamfunn.

Til slutt så vil vi nevne våre barn og unge som er sterkt engasjert i denne saken og som blir sterkt rammet av industriområdet på Bøylestad. Alt fra FN, til EU, til nasjonale myndigheter til Agder fylkeskommune sier det samme: Barn og unge skal lyttes til i saker som angår dem. Dette er også fremhevet i formålsbestemmelsen i plan- og bygningsloven § 1-1 femte ledd. Det er deres fremtid! Vår oppfordring er å lytte til barn og unge og anerkjenne deres sterke motstand mot industriplanene.

## **Hilsen Driftsstyret for Bøylefoss og Bøylestad (velforeningen):**

## **Odd Egil Tjøstheim, Ragnar Bøylestad, Solveig Bygdås, Kai Sveinungsen og Kirsten Henningsen**

[Bøylestad og Bøylefoss - Driftsstyret for Bøylestad og Bøylefoss (boylestad-og-boylefoss.com)](https://www.boylestad-og-boylefoss.com/)